በባሕር ዳር ተንቀሳቅሰን እንደታዘብነው ስለኮሮና ቫይረስ መተላለፊያ መንገዶች አውቆ የመጠንቀቅ ጉዳይ ብዙ ክፍተቶች አሉበት፡፡
ባሕር ዳር፡ መጋቢት 13/2012 ዓ.ም (አብመድ) ትናንት መጋቢት 12 ቀን 2012 ዓ.ም አብመድ በባሕር ዳር ከተማ አንዳንድ አካባቢዎችና አገልግሎት መስጫዎች በመዘዋወር ቅኝት አድርጓል፡፡የኮሮና ቫይረስ እንዳይዛመት ኅብረተሰቡ ከጤና ባለሙያዎች የተላለፈለትን የጥንቃቄ መልእክት እየተገበረ ነው ለማለት አያስደፍርም፡፡ውጭ ላይ ከሚታዩት የገመድ አልባ በይነ መረብ ተጠቃሚ ወጣቶች በስተቀር በተለያዩ የመልእክት ማስተላለፊያ አውታሮችና በብዙኃን መገናኛ ድርጅቶች መልእክቱ የደረሳቸው ሰዎች ምክረ ሐሳቦችን እየተገበሩ ነው ብሎ ለመናገር አያስደፍርም፡፡ተቀራርቦ (ተጠጋግቶ) ከመጓዝ ባለፈ እጅ ለእጅ ተያይዘው የሚጓዙ ሰዎችን በእግረኛ መንገደኞች በብዛት ተመልክተናል፡፡ ስለበሽታውና መከላከያ መንገዶቹ ዕውቅና የሌላቸው እንዳሉ ሁሉ ‘‘በእጅ በመጨባበጥ ሠላምታ መለዋወጥንም ሆነ ተጠጋግቶ በጋራ አፍ ለአፍ ገጥሞ እያወሩ መራመድን በፍጹም አናቆምም’’ የሚል የተሳሳተ አቋም የያዙም አልጠፉም፡፡